Xuban cꞌa jutij ja Jesús arjaꞌ rmajon quitijoxic ja winak.
Ecꞌo cꞌa juleꞌ fariseo etzꞌubul chirnakaj e cachbil juleꞌ maestro ja netijon quixin ja winak tre ja ley xin Dios,
ejeꞌeꞌ nojel tak tinamit epenak wiꞌ ja cꞌo pa rcuenta Galilea in pa rcuenta Judea in ecꞌoli chique pa Jerusalén epenak wiꞌ.
Ja cꞌa Jesús cꞌoli ja poder xin Dios ruqꞌuin utzcꞌa chi nertzursaj ja yawaꞌiꞌ.
Chaka cꞌa jalal tok ecꞌo juleꞌ achiꞌiꞌ xeꞌurkaji,
cꞌo jun achi quicꞌamonto siquirnak,
cotzꞌol chwach jun chꞌatan cheꞌ.
Ja cꞌa rachiꞌiꞌ ejeꞌeꞌ cajoꞌ ta xeꞌoc ta ja pa jay xequiyaꞌaꞌ ta ja yawaꞌ cꞌa chwach ja Jesús.
Pro ma xecowin ta quecoj ta ja pa jay como ja winak congana enojnak chipan.
Ja cꞌa queban,
xejoteꞌ parwiꞌ ja jay,
quiwasaj juleꞌ xot in triꞌ quikajsaj wiꞌ ja yawaꞌ,
cotzꞌol chwach ja chꞌatan cheꞌ.
Ja cꞌa yawaꞌ cꞌa chwach ja Jesús xekaj kaj wiꞌ ja bar quimolon wiꞌ quiꞌ ja winak.
Ja cꞌa Jesús tok xutzꞌat ja yukulbal quecꞌuꞌx cꞌo ruqꞌuin,
arjaꞌ xbij tre ja siquirnak:
—Achi,
camic cuytaji ja rawil amac,
neꞌ tre.
Ja cꞌa maestro e cachbil ja fariseo ja tok chaka maril quicꞌaxaj ja xbij ja Jesús quewaꞌ quemaj rchꞌobic pa tak canma riꞌ:
—¿Nak ocnak wiꞌ ja jun achi leꞌ chewiꞌ tok nbij juleꞌ tzij ja xa ofensa rcꞌamonto tre ja Dios?
Como mchita nak chi ta ncuyuwi ja il mac,
xa ruyon ja Dios ncuyuwi,
xecheꞌ kaj pa tak canma.
Pro ja Jesús arjaꞌ bien rotak ja netajini nquechꞌob kaj pa tak canma in xbij chique:
—¿Nak tre tok queriꞌ nechꞌob kaj pa tak ewanma?
Camic nwajoꞌ ncꞌwaxaj chewe ¿nak ja más cꞌayew tre ja caꞌiꞌ riꞌ,
la jaꞌ nbij tre ja rachi chi ncuy ja ril rumac o la jaꞌ nbij tre chi nyictaji in nbe?
Anin cꞌoli ja xtinban chewach camic riꞌ utzcꞌa chi newotakij chi anin ja rin Alcꞌwalaxel ja xinoc alaxic cuqꞌuin ja winak yatajnak chwe chi ncuy ja quil quemac ja winak waweꞌ chwachꞌulew,
neꞌe ja Jesús chique.
Cꞌacꞌariꞌ xbij tre ja siquirnak:
—Anin nbij chawe camic,
catyictaji,
tacꞌamaꞌel ja rawarbal in jat chi awochoch,
neꞌ tre.
Chaka maril bitaj queriꞌ rmal cꞌacꞌariꞌ yictaji ja rachi chiquewach,
xumaj rcꞌolic ja rwarbal in be chi rochoch,
janila nuyaꞌ rukꞌij ja Dios.
Ja cꞌa winak ejeꞌeꞌ congana cꞌascꞌoꞌi quetzꞌat ja bantaji canojelal,
quemaj ryaꞌic rukꞌij ja Dios,
congana quixben quiꞌ in quewaꞌ quibij riꞌ:
—Ja camic cꞌoli katzꞌat ja majutij katzꞌaton ta,
xecheꞌe.